CELEX: 52020PC0185
Language: mt
Date: 2020-05-08
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kummerċ u tal-Iżvilupp tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi

IL-KUMMISSJONI EWROPEA
            Brussell, 8.5.2020
            COM(2020) 185 final
            2020/0074(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kummerċ u tal-Iżvilupp tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat tal-Kummerċ u tal-Iżvilupp stabbilit skont l-Artikolu 230 tal-Ftehim ta’ Sħubija Ekonomika bejn l-Istati tal-CARIFORUM minn naħa waħda, u l-Komunità Ewropea u l-Istati Membri tagħha min-naħa l-oħra (il-Ftehim”), b’rabta mal-adozzjoni prevista għal deċiżjoni biex jiġi stabbilit il-Kumitat Speċjali għas-Servizzi skont il-Ftehim.
            
            
               2.Il-kuntest tal-proposta
            
            
               2.1.Il-Ftehim ta’ sħubija ekonomika bejn l-Unjoni Ewropea u l-Istati tal-CARIFORUM 
            
            
               Il-Ftehim ġie ffirmat fil-15 ta’ Ottubru 2008 bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha min-naħa l-oħra. Il-Ftehim ilu jiġi applikat b’mod proviżorju mid-29 ta’ Diċembru 2008.
            
            
               2.2.Il-Kumitat tal-Kummerċ u tal-Iżvilupp
            
            
               Il-Kumitat tal-Kummerċ u tal-Iżvilupp twaqqaf bl-Artikolu 230 tal-Ftehim. Huwa magħmul minn rappreżentanti tal-Partijiet, normalment fil-livell ta’ uffiċjali għolja. Il-Kumitat tal-Kummerċ u tal-Iżvilupp jieħu ħsieb il-kwistjonijiet li għandhom x’jaqsmu mal-kummerċ u l-iżvilupp fl-ambitu tal-Ftehim. Rigward il-kwistjonijiet marbutin mal-kummerċ, huwa jissorvelja u huwa responsabbli mill-implimentazzjoni u l-applikazjoni xierqa tad-dispożizzjonijiet tal-Ftehim (inklużi d-dispożizzjonijiet li jirrigwardaw il-kummerċ fis-servizzi). Fir-rigward tal-qasam tal-iżvilupp, huwa jassisti l-Kunsill Konġunt Cariforum-UE fit-twettiq ta’ ħidmietu rigward il-kooperazzjni għall-iżvilupp koperta minn dan il-Ftehim. 
            
            
               Id-Deċiżjoni Nru 1/2010 tal-Kunsill Konġunt Cariforum-UE tas-17 ta’ Mejju 2010 tistabbilixxi r-regoli ta’ proċedura għall-Kumitat tal-Kummerċ u tal-Iżvilupp kif ukoll ir-regoli applikabbli ta’ proċedura għall-Kumitati Speċjali kollha li jistgħu jiġu stabbiliti skont l-Artikolu 230(4) tal-Ftehim.
            
            
               2.3.L-att previst tal-Kumitat tal-Kummerċ u tal-Iżvilupp
            
            
               Skont l-Artikolu 230(4) tal-Ftehim, il-Kumitat tal-Kummerċ u tal-Iżvilupp, fit-twettiq tal-funzjonijiet tiegħu jista’ jistabbilixxi u jissorvelja kwalunkwe kumitat jew korp speċjali biex jittratta kwisjonjiet li jaqgħu taħt il-kompetenza tiegħu, u jiddetermina l-kompożizzjoni u d-doveri tagħhom, kif ukoll ir-regoli ta’ proċedura tagħhom.
            
            
               Il-kummerċ fis-servizzi huwa kamp importanti tal-Ftehim taħt it-Titolu 2, u ġie rikonoxxut mill-Cariforum waqt bosta laqgħat bilaterali bħala kruċjali għall-iżvilupp u għat-tkabbir ekonomiku tagħhom. Il-Kunsill Konġunt CARIFORUM-UE f’Novembru 2017 identifika l-ħtieġa li jiġi stabbilit Kumitat Speċjali għas-Servizzi biex jindirizza b’mod aktar speċifiku l-kwistjonijiet marbutin mas-servizzi fil-Ftehim. Fit-tmien laqgħa annwali tal-Kumitat tal-Kummerċ u tal-Iżvilupp tal-CARIFORUM-UE, li seħħet f’St Lucia fis-6 ta’ Diċembru 2018, komplew jiġu kkunsidrati l-funzjonijiet u l-kompożizzjoni ta’ dan il-Kumitat Speċjali. L-abbozz tad-Deċiżjoni tal-Kumitat tal-Kummerċ u tal-Iżvilupp tal-CARIFORUM-UE biex jiġi stabbilit Kumitat Speċjali, mehmuż mal-proposta preżenti għal Deċiżjoni tal-Kunsill, jirrifletti d-diskussjonijiet li nżammu bejn il-Partijiet f’dan ir-rigward.
            
            
               Ir-regoli ta’ proċedura għall-Kumitati Speċjali kollha li jistgħu jiġu stabbiliti skont l-Artikolu 230(4) tal-Ftehim, kif adottat mill-Kunsill Konġunt Cariforum-UE fid-Deċiżjoni 1/2010, jenħtieġ li jkunu applikabbli għall-Kumitat Speċjali għas-Servizzi.
            
            
               Kwalunkwe kumitat jew korp speċjali jiġi stabbilit permezz ta’ deċiżjoni mill-Kumitat tal-Kummerċ u tal-Iżvilupp. Qed jiġi propost li l-Kumitat Speċjali għas-Servizzi jiġi stabbilit permezz ta’ deċiżjoni tal-Kumitat tal-Kummerċ u tal-Iżvilupp wara li titlesta l-proċedura. 
            
            
               2.4.Konsistenza mad-dispożizzjonijiet eżistenti fil-qasam ta’ politika 
            
            
               Il-proposta hija għalhekk konsistenti mad-dispożizzjonijiet ta’ politika eżistenti f’dan il-qasam.
            
            
               3.Il-pożizzjoni li trid tittieħed f’isem l-Unjoni
            
            
               Din il-proposta hija għal Deċiżjoni tal-Kunsill biex tiġi stabbilita l-pożizzjoni li għandha tittieħed f’isem l-Unjoni fil-Kumitat tal-Kummerċ u tal-Iżvilupp skont il-Ftehim fir-rigward tal-istabbiliment ta’ Kumitat Speċjali għas-Servizzi. Il-pożizzjoni li għandha tittieħed jenħtieġ li tkun ibbażata fuq l-abbozz tad-Deċiżjoni tal-Kumitat tal-Kummerċ u tal-Iżvilupp tal-CARIFORUM-UE, mehmuża mal-proposta preżenti għal Deċiżjoni tal-Kunsill.
            
            
               L-abbozz tad-Deċiżjoni jiddefinixxi r-rwol, il-funzjoni u l-kompożizzjoni tal-Kumitat Speċjali għas-Servizzi li hemm previst. B’mod aktar speċifiku, l-Artikolu 2 tal-abbozz tad-Deċiżjoni jiddefinixxi l-funzjonijiet tal-Kumitat Speċjali għas-Servizzi. Il-funzjonijiet prinċipali jikkonsistu li jżomm taħt monitoraġġ l-aspetti kollha tat-Titolu II tal-Parti II tal-Ftehim li jirrigwarda l-kummerċ fis-servizzi, li jassisti l-Kumitat tal-Kummerċ u tal-Iżvilupp tal-CARIFORUM-UE f’dan il-qasam u li jagħmel rakkomandazzjonijiet lill-Kumitat tal-Kummerċ u tal-Iżvilupp tal-CARIFORUM-UE u lis-Sottkumitat Tekniku dwar il-kooperazzjoni għall-Iżvilupp bil-għan li jsaħħaħ l-implimentazzjoni u t-tħaddim tad-dispożizzjonijiet tal-Ftehim għas-servizzi.
            
         
         
            
               L-Artikolu 3 jistabbilixxi l-kompożizzjoni tal-Kumitat li huwa magħmul minn rappreżentanti tal-Parti tal-UE minn naħa, u tar-rappreżentanti tal-Istati Firmatarji tal-CARIFORUM min-naħa l-oħra.
            
            
               L-abbozz tad-deċiżjoni jispeċifika ukoll li l-Kumitat Speċjali għas-Servizzi jkun forum fejn jiġu skambjati l-esperjenzi, l-informazzjoni u l-aħjar prattiki, u fejn isseħħ konsultazzjoni dwar kwistjonijiet relatati mal-objettivi stabbiliti fit-Titolu II tal-Parti II tal-Ftehim u li huma rilevanti għall-kummerċ bejn il-Partijiet. L-abbozz tad-Deċiżjoni jirrifletti d-diskussjonijiet li nżammu bejn il-Partijiet.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Il-Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .
            
            
               4.1.2.L-applikazzjoni għall-każ attwali
            
            
               Il-Kumitat tal-Kummerċ u tal-Iżvilupp tal-CARIFORUM-UE huwa korp stabbilit bi Ftehim, jiġifieri l-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha min-naħa l-oħra.
            
            
               L-att li l-Kumitat tal-Kummerċ u tal-Iżvilupp tal-CARIFORUM-UE huwa mitlub jadotta jikkostitwixxi att li għandu effetti legali. L-att previst ikun vinkolanti skont id-dritt internazzjonali f’konformità mal-Artikolu 230(4) tal-Ftehim.
            
            
               L-att previst la jissupplimenta u lanqas jemenda l-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Il-Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħdet pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.L-applikazzjoni għall-każ attwali
            
            
               L-objettiv ewlieni u l-kontenut tal-att previst huma relatati mal-politika kummerċjali komuni.
            
            
               Għalhekk, il-bażi ġuridika sostantiva għad-deċiżjoni proposta hija l-ewwel paragrafu tal-Artikolu 207(4) tat-TFUE.
            
            
               4.3.Sussidjarjetà (għall-kompetenza mhux esklużiva)
            
            
               Il-politika kummerċjali komuni, f’konformità mal-Artikolu 3 tat-TFUE, hija definita bħala kompetenza esklużiva tal-Unjoni.
            
         
         
            
               4.4.Proporzjonalità
            
            
               Din il-proposta hi meħtieġa sabiex jiġi stabbilit kwalunkwe kumitat speċjali, kif stabbilit fl-Artikolu 230(4) tal-Ftehim u fir-regoli ta’ proċedura tal-Kumitat tal-Kummerċ u tal-Iżvilupp tal-CARIFORUM-UE.
            
            
               4.5.Għażla tal-istrument
            
            
               Din il-proposta hija konformi mal-Artikolu 218(9) tat-TFUE, li jipprevedi l-adozzjoni mill-Kunsill tad-deċiżjonijiet li jistabbilixxu l-pożizzjonijiet li għandhom jiġu adottati f’isem mill-Unjoni f’korp stabbilit permezz ta’ ftehim internazzjonali. Ma jeżisti l-ebda strument legali ieħor li jista’ jintuża sabiex jintlaħaq l-objettiv espress f’din il-proposta. 
            
            
               4.6.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-ewwel paragrafu tal-Artikolu 207(4) tat-TFUE, flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
            
               Huwa xieraq li l-att previst jiġi ppubblikat f’Il-Ġurnal Uffiċjali tal-Unjoni Ewropa wara li jiġi adottat mill-Kumitat tal-Kummerċ u tal-Iżvilupp tal-CARIFORUM-UE.
            
            
               2020/0074 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kummerċ u tal-Iżvilupp tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra
                  2
                (“il-Ftehim”), ġie ffirmat fil-15 ta’ Ottubru 2008, u mid-29 ta’ Diċembru 2008 ġie applikat b’mod proviżorju. 
            
            
               (2)Bis-saħħa tal-Artikolu 230(4) tal-Ftehim, il-Kumitat tal-Kummerċ u tal-Iżvilupp tal-CARIFORUM-UE jista’ jistabbilixxi u jissorvelja kwalunkwe kumitat speċjali li jittratta l-kwistjonijiet li jaqgħu taħt il-kompetenza tiegħu. 
            
            
               (3)Sabiex il-kwistjonijiet kollha tal-Ftehim li jirrigwadaw il-kummerċ fis-servizzi jiġu ttrattati b’aktar effiċjenza, jenħtieġ li jiġi stabbilit Kumitat Speċjali għas-Servizzi biex iwettaq il-funzjonijiet stabbiliti fl-abbozz tad-deċiżjoni tal-Kumitat tal-Kummerċ u tal-Iżvilupp tal-CARIFORUM-UE mehmuż ma’ din id-Deċiżjoni.
            
            
               (4)Huwa xieraq li tkun stabbilita l-pożizzjoni li għandha tittieħed f’isem l-Unjoni fil-Kumitat tal-Kummerċ u tal-Iżvilupp tal-CARIFORUM-UE rigward it-twaqqif ta’ Kumitat Speċjali għas-Servizzi.
            
         
         
            
               (5)Il-pożizzjoni li għandha tittieħed f’isem tal-Unjoni fil-Kumitat tal-Kummerċ u tal-Iżvilupp tal-CARIFORUM-UE jenħtieġ li tkun ibbażata fuq l-abbozz mehmuż tad-Deċiżjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat tal-Kummerċ u tal-Iżvilupp tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi għandha tkun bbażata fuq l-abbozz tad-deċiżjoni tal-Kumitat tal-Kummerċ u tal-Iżvilupp tal-CARIFORUM-UE mehmuż ma’ din id-Deċiżjoni.
            
            
               Xi bidliet żgħar fl-abbozz tad-Deċiżjoni tal-Kumitat tal-Kummerċ u tal-Iżvilupp tal-CARIFORUM-UE jista’ jkun hemm qbil dwarhom mir-rappreżentanti tal-Unjoni fil-Kumitat tal-Kummerċ u tal-Iżvilupp tal-CARIFORUM-UE, mingħajr ma tkun meħtieġa deċiżjoni oħra tal-Kunsill.
            
            
               Artikolu 2
            
            
               Id-Deċiżjoni tal-Kumitat tal-Kummerċ u tal-Iżvilupp tal-CARIFORUM-UE, wara li tiġi adottata, għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-paragrafi minn 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs il-Kunsill, ECLI:EU:C:2014:2258. 
               
               
                  
                     (2)
                  
                        ĠU L 289, 30.10.2008, p. 3.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 8.5.2020
            COM(2020) 185 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kummerċ u tal-Iżvilupp tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi
            
               
         
         
            
               HEMŻA
            
            
               ABBOZZ TAD-
            
            
               DEĊIŻJONI Nru …/2020 TAL-KUMITAT TAL-KUMMERĊ U TAL-IŻVILUPP TAL-CARIFORUM-UE 
            
            
               stabbilit bil-Ftehim ta’ Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta’ Kumitat Speċjali għas-Servizzi
            
            
               IL-KUMITAT TAL-KUMMERĊ U TAL-IŻVILUPP TAL-CARIFORUM-UE
            
            
               Wara li kkunsidra l-Ftehim ta’ Sħubija Ekonomika bejn l-Istati tal-CARIFORUM minn naħa, u l-Komunità Ewropea u l-Istati Membri tagħha, min-naħa l-oħra (“il-Ftehim”), u b’mod partikolari l-Artikolu 230(4)(a) tiegħu,
            
            
               Wara li kkunsidra r-Regoli ta’ Proċedura tal-Kumitat tal-Kummerċ u tal-Iżvilupp tal-CARIFORUM-UE, stabbilit mill-Kunsill Konġunt CARIFORUM-UE fis-17 ta’ Mejju 2010 permezz tad-Deċiżjoni Nru 1/2010, u b’mod partikolari l-Artikolu 11 tagħha, 
            
            
               Billi:
            
            
               Il-Kunsill Konġunt CARIFORUM-UE fir-Raba’ Laqgħa tiegħu li saret fis-17 ta’ Novembru 2017 qabel li huwa xieraq li jiġi stabbilit Kumitat Speċjali għas-Servizzi biex jiġu indirizzati kwistjonijiet kummerċjali relatati ma’ servizzi u sabiex jinkisbu l-objettivi tad-dispożizzjonijiet dwar is-servizzi fil-Ftehim,
            
            
               IDDEĊIEDA KIF ĠEJ: 
            
            
               Artikolu 1
            
            
               1.Il-Kumitat Speċjali għas-Servizzi tal-CARIFORUM-UE huwa b’dan stabbilit biex iwettaq il-funzjonijiet previsti fl-Artikolu 2.
            
            
               2.Il-Kumitat Speċjali għas-Servizzi tal-CARIFORUM-UE għandu jkun ukoll forum fejn il-Partijiet jistgħu jiskambjaw esperjenzi, informazzjoni u l-aħjar prattiki, u jikkonsultaw dwar il-kwistjonijiet kollha relatati mal-objettivi stabbiliti fit-Titolu II tal-Parti II tal-Ftehim u li huma rilevanti għall-kummerċ bejn il-Partijiet.
            
            
               Artikolu 2
            
            
               Il-Kumitat Speċjali għas-Servizzi tal-CARIFORUM-UE għandu: 
            
            
               (a)jibqa’ jsegwi l-aspetti kollha tat-Titolu II tal-Parti II tal-Ftehim li jirrigwardaw il-kummerċ fis-servizzi;
            
            
               (b)jibqa’ jsegwi l-aspetti l-oħra kollha tal-Ftehim li jirrigwardaw il-kummerċ fis-servizzi, inkluż l-Artikolu 5 tal-Protokoll III dwar il-Kooperazzjoni Kulturali;
            
            
               (c)jimpenja ruħu fi djalogi u fl-iskambju tal-informazzjoni dwar kwistjonijiet relatati mal-kummerċ fis-servizzi skont il-Ftehim, inkluż dwar il-kwistjonijiet li ġejjin:
            
            
               (i)l-iżvilupp u l-implimentazzjoni ta’ qafas regolatorju li jirregola l-kummerċ fis-servizzi fit-territorju tal-Partijiet fuq livell ta’ komunità, nazzjonali u subnazzjonali;
            
         
         
            
               (ii)il-materji li għandhom x’jaqsmu mal-kummerċ fis-servizzi skont il-Ftehim u mal-iżviluppi tas-suq fis-setturi varji tas-servizzi;
            
            
               (iii)kwalunkwe kwistjoni li tista’ taffettwa l-kisba tal-objettivi tad-dispożizzjonijiet dwar is-servizzi;
            
            
               (d)jimmonitorja u jivvaluta l-impatt tad-dispożizzjonijiet tal-Ftehim dwar is-servizzi fuq l-ekonomiji tal-Partijiet;
            
            
               (e)jassisti lill-Kumitat tal-Kummerċ u tal-Iżvilupp tal-CARIFORUM-UE rigward il-funzjonijiet li ġejjin:
            
            
               (i)biex jissorvelja u jkun responsabbli mill-implimentazzjoni tad-dispożizzjonijiet tal-Ftehim dwar is-servizzi u mill-applikazzjoni xierqa tagħhom, biex jevalwa r-riżultati miksuba mill-applikazzjoni tagħhom kif ukoll biex jiddiskuti u jirrakkomanda l-prijoritajiet ta’ kooperazzjoni f’dan ir-rigward;
            
            
               (ii)biex jieħu azzjoni sabiex jevita tilwim u jirriżolvi tilwim li jista’ jinqala’ rigward l-interpretazzjoni jew l-applikazzjoni tad-dispożizzjonijiet tal-Ftehim dwar is-servizzi, f’konformità mad-dispożizzjonijiet tal-Parti III tiegħu;
            
            
               (iii)biex jiddiskuti u jieħu azzjoni li tista' tiffaċilita l-kummerċ, l-investiment u l-opportunitajiet ta’ negozju fis-setturi tas-servizzi bejn il-Partijiet; kif ukoll
            
            
               (f)jagħmel rakkomandazzjonijiet lill-Kumitat tal-Kummerċ u tal-Iżvilupp tal-CARIFORUM-UE u lis-Sottokumitat Tekniku dwar il-Kooperazzjoni tal-Iżvilupp bil-għan li jissaħħu l-implimentazzjoni u t-tħaddim tad-dispożizzjonijiet tal-Ftehim.
            
            
               Artikolu 3
            
            
               Il-Kumitat Speċjali għas-Servizzi għandu jkun magħmula minn rappreżentanti tal-Parti tal-UE, minn naħa, u r-rappreżentanti tal-Istati Firmatarji tal-CARIFORUM, min-naħa l-oħra.
            
            
               Artikolu 4
            
            
               Din id-Deċiżjoni għandha tidħol fis-seħħ fi […]
            
            
               Magħmul fi […], fi […] 2020.
            
            
                     
                        Għall-Istati tal-CARIFORUM
                     
                  
                  
                     
                        Għall-Parti tal-UE